text:
 10.11.2015
 SK
 Úradný vestník Európskej únie
 L 292/1
 VYKONÁVACIE NARIADENIE KOMISIE (EÚ) 2015/1999
 z 9. novembra 2015,
 ktorým sa mení nariadenie (EÚ) č. 165/2011, ktorým sa ustanovujú odpočty z určitých kvót makrely pridelených Španielsku na rok 2011 a nasledujúce roky z dôvodu nadmerného výlovu v roku 2010
 EURÓPSKA KOMISIA,
 so zreteľom na Zmluvu o fungovaní Európskej únie,
 so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho článok 105 ods. 1 a 2,
 keďže:
 (1)
 V nariadení Komisie (EÚ) č. 165/2011 (2), zmenenom vykonávacím nariadením (EÚ) č. 978/2014 (3), sa stanovuje, že rybolovná kvóta na makrelu (Scomber scombrus) v zónach Medzinárodnej rady pre výskum mora (ICES) VIIIc, IX a X a vo vodách Únie zóny Výboru pre rybolov v stredovýchodnom Atlantiku (CECAF) 34.1.1 (ďalej len „rybolovná kvóta na makrelu“) pridelená Španielsku v roku 2014 má podliehať odpočtu v objeme 5 989 ton z dôvodu nadmerného výlovu v roku 2010.
 (2)
 V nariadení (EÚ) č. 165/2011 sa ďalej stanovuje, aj z dôvodu nadmerného výlovu v roku 2010, že rybolovná kvóta na makrelu pridelená Španielsku v roku 2015 a prípadne v nasledujúcich rokoch má podliehať odpočtu v objeme 9 747 ton.
 (3)
 Dňa 30. marca 2015 španielske orgány informovali Komisiu, že ich rybolovná kvóta na makrelu na rok 2014 nebola v plnej miere využitá, a požiadali Komisiu o zohľadnenie nevyužitej tonáže na účely zníženia odpočtov stanovených v nariadení (EÚ) č. 165/2011 na rok 2015.
 (4)
 Španielsko zároveň v súlade s článkom 4 ods. 2 nariadenia Rady (ES) č. 847/96 (4) požiadalo, aby sa v rámci obmedzení uvedených v danom nariadení časť jeho rybolovnej kvóty na makrelu na rok 2014 zadržala a presunula do roku 2015.
 (5)
 Nevyužité rybolovné kvóty na makrelu, ktoré boli pridelené Španielsku na rok 2014, predstavujú 5 652,891 ton. Vykonávacím nariadením Komisie (EÚ) 2015/1170 (5) sa už do roku 2015 prenieslo 4 211,038 ton uvedenej nevyužitej rybolovnej kvóty. Zostatok nevyužitej tonáže za rok 2014 teda predstavuje 1 441,853.
 (6)
 Táto požiadavka je aj naďalej v súlade s odôvodnením 7 uvedeného nariadenia (EÚ) č. 165/2011 odôvodňujúcim rozloženie odpočtov na obdobie piatich rokov alebo viac.
 (7)
 Na účely prepracovania odpočtov podľa nariadenia (EÚ) č. 165/2011 zmeneného vykonávacím nariadením (EÚ) č. 978/2014 by sa malo použiť množstvo predstavujúce 1 441,853 ton. Toto množstvo by sa malo pripočítať k výške odpočtu z rybolovnej kvóty na makrelu na rok 2014, ktorá by sa tak mala zvýšiť z 5 989 na 7 430,853 ton, a súčasne by sa mala odpočítať od výšky odpočtu z rybolovnej kvóty na makrelu na rok 2015, ktorá by sa tak mala znížiť z 9 747 na 8 305,147 ton.
 (8)
 Nariadenie (EÚ) č. 165/2011 by sa preto malo zodpovedajúcim spôsobom zmeniť,
 PRIJALA TOTO NARIADENIE:
 Článok 1
 Príloha k nariadeniu (EÚ) č. 165/2011 sa nahrádza prílohou k tomuto nariadeniu.
 Článok 2
 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
 Toto nariadenie je záväzné v celom rozsahu a priamo uplatniteľné vo všetkých členských štátoch.
 V Bruseli 9. novembra 2015
 Za Komisiu
 predseda
 Jean-Claude JUNCKER
 (1) Ú. v. EÚ L 343, 22.12.2009, s. 1.
 (2) Nariadenie Komisie (EÚ) č. 165/2011 z 22. februára 2011, ktorým sa ustanovujú odpočty z určitých kvót makrely pridelených Španielsku na rok 2011 a nasledujúce roky z dôvodu nadmerného výlovu v roku 2010 (Ú. v. EÚ L 48, 23.2.2011, s. 11).
 (3) Vykonávacie nariadenie Komisie (EÚ) č. 978/2014 zo 16. septembra 2014, ktorým sa mení nariadenie (EÚ) č. 165/2011, ktorým sa ustanovujú odpočty z určitých kvót makrely pridelených Španielsku na rok 2011 a nasledujúce roky z dôvodu nadmerného výlovu v roku 2010 (Ú. v. EÚ L 275, 17.9.2014, s. 1).
 (4) Nariadenie Rady (ES) č. 847/96 zo 6. mája 1996, ktorým sa zavádzajú dodatočné podmienky pre riadenie celkových prípustných úlovkov (TAC) a kvót presahujúce rok (Ú. v. ES L 115, 9.5.1996, s. 3).
 (5) Vykonávacie nariadenie Komisie (EÚ) 2015/1170 zo 16. júla 2015, ktorým sa k rybolovným kvótam na rok 2015 pridávajú určité množstvá zadržané v roku 2014 podľa článku 4 ods. 2 nariadenia Rady (ES) č. 847/96 (Ú. v. EÚ L 189, 17.7.2015, s. 2).
 PRÍLOHA
 „PRÍLOHA
 Populácia
 Pôvodná kvóta 2010 (1)
 Upravená kvóta 2010
 Zistené úlovky 2010
 Rozdiel kvóta – úlovky (nadmerný výlov)
 Koeficient podľa článku 105 ods. 2 nariadenia (ES) č. 1224/2009 (nadmerný výlov * 2)
 Odpočet 2011
 Odpočet 2012
 Odpočet 2013
 Odpočet 2014
 Odpočet 2015 a v prípade potreby odpočet na nasledujúce roky
 MAC/8C3411
 27 919
 24 604
 44 225
 – 19 621
 (79,7 % z kvóty na rok 2010)
 – 39 242
 7 744
 5 500
 10 262
 7 430,853
 8 305,147
 (1) Nariadenie Rady (EÚ) č. 53/2010.“


type: wikipedia

text:
Krešimir I., hrvatski kralj iz vladarske dinastije Trpimirovića. Bio je sin jedinac kralja Trpimira II. Vladao je od 935. do 945. godine i zadržao moć i granice Hrvatskog Kraljevstva u opsegu kao i njegovi prethodnici.
 Krešimir I. imao je sinove, starijeg Miroslava i mlađeg Mihajla Krešimira II. Djed je Stjepana Držislava.
 Etimologija imena
 Etimologija imena Krešimir je već dugo upitna. Uvriježeno je mišljenje kako je to složenica od dvije riječi: imperativa „krijesti“ ili „krijesiti“ u značenju „iskriti“, ali i „buditi“; te od riječi "mir". Po tomu bi Krešimir značilo „Onaj koji svijetli u miru“ ili jednostavno „Prosvjetitelj“.
 No, postoji i mišljenje kako Krešimir dolazi od latinskog „Cresmur“ (tal. „Cresimare“) u značenju „Krizmati“, tj. U obliku glagola „Cresimi“ što znači „primati sveti blagoslov“. Što je još jedna potvrda kršćanstva hrvatskih vladara.
 Vanjske poveznice
 Tekst o Krešimiru I. u Hrvatskom obiteljskom leksikonu
 Hrvatska za narodnih vladara
 Trpimirovići
 Hrvatski vladari


type: contracts

jurisdiction: EU

text:
 15.12.2016
 ES
 Diario Oficial de la Unión Europea
 L 341/66
 DECISIÓN DEL COMITÉ MIXTO DEL EEE
 N.o 167/2015
 de 11 de junio de 2015
 por la que se modifica el anexo XX (Medio ambiente) del Acuerdo EEE [2016/2202]
 EL COMITÉ MIXTO DEL EEE,
 Visto el Acuerdo sobre el Espacio Económico Europeo, en lo sucesivo, «Acuerdo EEE», y en particular su artículo 98,
 Considerando lo siguiente:
 (1)
 Debe incorporarse al Acuerdo EEE la Decisión (UE) 2015/345 de la Comisión, de 2 de marzo de 2015, por la que se modifican las Decisiones 2009/563/CE, 2009/564/CE, 2009/578/CE, 2010/18/CE, 2011/263/UE, 2011/264/UE, 2011/382/UE y 2011/383/UE con objeto de prorrogar la vigencia de los criterios ecológicos para la concesión de la etiqueta ecológica de la UE a determinados productos (1).
 (2)
 Procede, por tanto, modificar en consecuencia el anexo XX del Acuerdo EEE.
 HA ADOPTADO LA PRESENTE DECISIÓN:
 Artículo 1
 El anexo XX del Acuerdo EEE se modifica como sigue:
 1)
 En los puntos 2e (Decisión 2011/264/UE de la Comisión), 2g (Decisión 2009/563/CE de la Comisión), 2h (Decisión 2011/263/UE de la Comisión), 2m (Decisión 2009/578/CE de la Comisión), 2p (Decisión 2009/564/CE de la Comisión), y 2zb (Decisión 2010/18/CE de la Comisión), se añade el siguiente guion:
 «—
 32015 R 0345: Decisión (UE) 2015/345 de la Comisión, de 2 de marzo de 2015 (DO L 60 de 4.3.2015, p. 39).».
 2)
 En los puntos 2r (Decisión 2011/382/UE de la Comisión) y 2t (Decisión 2011/383/UE de la Comisión), se añade el texto siguiente:
 «—
 32015 R 0345: Decisión (UE) 2015/345 de la Comisión, de 2 de marzo de 2015 (DO L 60 de 4.3.2015, p. 39).».
 Artículo 2
 Los textos de la Decisión (UE) 2015/345 en lenguas islandesa y noruega, que se publicarán en el Suplemento EEE del Diario Oficial de la Unión Europea, son auténticos.
 Artículo 3
 La presente Decisión entrará en vigor el 12 de junio de 2015, siempre que se hayan transmitido al Comité Mixto del EEE todas las notificaciones previstas en el artículo 103, apartado 1, del Acuerdo EEE (*1).
 Artículo 4
 La presente Decisión se publicará en la sección EEE y en el Suplemento EEE del Diario Oficial de la Unión Europea.
 Hecho en Bruselas, el 11 de junio de 2015.
 Por el Comité Mixto del EEE
 El Presidente
 Gianluca GRIPPA
 (1) DO L 60 de 4.3.2015, p. 39.
 (*1) No se han indicado preceptos constitucionales.


text:
 18.10.2019
 DA
 Den Europæiske Unions Tidende
 L 266/1
 Kun de originale FN/ECE-tekster har retlig virkning i henhold til folkeretten. Dette regulativs nuværende status og ikrafttrædelsesdato bør kontrolleres i den seneste version af FN/ECE's statusdokument TRANS/WP.29/343/, der findes på adressen: http://www.unece.org/trans/main/wp29/wp29wgs/wp29gen/wp29fdocstts.html
 Regulativ nr. 17 fra De Forenede Nationers Økonomiske Kommission for Europa (FN/ECE) — Ensartede forskrifter vedrørende godkendelsen af køretøjer for så vidt angår sæder, sædeforankringer og eventuelle nakkestøtter 2019/1723
 Omfattende al gældende tekst frem til:
 Ændringsserie 09 — Ikrafttrædelsesdato: Den 28. maj 2019
 INDHOLD
 REGULATIV
 1.
 Anvendelsesområde
 2.
 Definitioner
 3.
 Ansøgning om godkendelse
 4.
 Godkendelse
 5.
 Krav
 6.
 Prøvninger
 7.
 Produktionens overensstemmelse
 8.
 Sanktioner i tilfælde af produktionens manglende overensstemmelse
 9.
 Ændringer af køretøjstypen og udvidelse af godkendelsen for så vidt angår sæder, disses forankringer og nakkestøtter
 10.
 Endeligt ophør af produktionen
 11.
 Brugsvejledning
 12.
 Navne og adresser på de tekniske tjenester, der er ansvarlige for udførelse af godkendelsesprøvningerne, og på de typegodkendende myndigheder
 13.
 Overgangsbestemmelser
 BILAG
 1.
 Meddelelse
 2.
 Udformning af godkendelsesmærket
 3.
 Metode til bestemmelse af »H-punkt« og faktisk torsovinkel for siddepladser i motorkøretøjer
 4.
 Bestemmelse af nakkestøtters højde og bredde
 5.
 Enkeltheder om linjer og målinger i forbindelse med prøvning
 6.
 Metode til prøvning af energioptagelse
 7.
 Metode til prøvning af styrken af sædeforankringer og disses anordninger til indstilling, spærring og forskydning
 8.
 Bestemmelse af afstanden »a« for nakkestøtters mellemrum
 9.
 Fremgangsmåde ved prøvning af anordninger til beskyttelse af personer i køretøjet mod bagageforskydning
 1. ANVENDELSESOMRÅDE
 Dette regulativ finder anvendelse på:
 a)
 Køretøjer af klasse M1 og N (1) for så vidt angår sædernes styrke, sædeforankringer og nakkestøtter
 b)
 Køretøjer af klasse M2 og M3 (1) for så vidt angår sæder, der ikke er omfattet af regulativ nr. 80, med hensyn til sædernes styrke, sædeforankringer og nakkestøtter
 c)
 Køretøjer af klasse M1 for så vidt angår ryglænets bagside og anordninger, som skal beskytte personer i køretøjet mod den fare, der opstår som følge af bagageforskydning ved frontalkollisioner.
 Det finder ikke anvendelse på køretøjer med sæder, som vender sidelæns eller bagud, eller nakkestøtter monteret på sådanne sæder.
 2. DEFINITIONER
 I dette regulativ forstås ved:
 2.1. »godkendelse af et køretøj«: godkendelse af en køretøjstype for så vidt angår styrken af sæderne og sædeforankringerne, udformningen af ryglænets bageste del og nakkestøtternes egenskaber
 2.2. »køretøjstype«: en klasse af køretøjer, som ikke indbyrdes afviger på væsentlige punkter såsom:
 2.2.1. opbygning, form, mål, materialer og masse af sæderne, som dog kan være forskellige med hensyn til betræk og farve; forskelle på ikke over 5 % af massen af den godkendte sædetype anses for at være uden betydning
 2.2.2. type og mål af systemer til justering, forskydning og spærring af ryglæn, sæder og dele heraf
 2.2.3. sædeforankringernes type og mål
 2.2.4. nakkestøtternes mål, ramme, materialer og polstring, idet farve og betræk kan afvige
 2.2.5. type og mål på nakkestøtternes fastgøringer, og, for separate nakkestøtter, egenskaberne af den del af køretøjet, hvorpå nakkestøtten er fastgjort
 2.3. »sæde«: en konstruktion, der — uanset om den er en integrerende del af køretøjets konstruktion eller ej — er forsynet med betræk og beregnet til at tjene som siddeplads for én person. Et sæde defineres, afhængig af dets retning, som følger:
 2.3.1. »fremadvendende sæde«: et sæde, som kan bruges, mens køretøjet er i bevægelse, og som vender mod køretøjets forende på en sådan måde, at sædets lodrette symmetriplan danner en vinkel på mindre end + 10 ° eller - 10 ° i forhold til køretøjets lodrette symmetriplan
 2.3.2. »bagudvendende sæde«: et sæde, som kan bruges, mens køretøjet er i bevægelse, og som vender mod køretøjets bagende på en sådan måde, at sædets lodrette symmetriplan danner en vinkel på mindre end + 10 ° eller - 10 ° i forhold til køretøjets lodrette symmetriplan
 2.3.3. »sidevendt sæde«: et sæde, som kan bruges, mens køretøjet er i bevægelse, og som vender mod køretøjets side på en sådan måde, at sædets lodrette symmetriplan danner en vinkel på 90 ° (± 10 °) i forhold til køretøjets lodrette symmetriplan
 2.4. »bænk«: en konstruktion forsynet med betræk og beregnet til at tjene som siddeplads for mere end én voksen person
 2.5. »forankring«: det system, hvormed sædet er fastgjort til køretøjets konstruktion, herunder de berørte dele af køretøjets konstruktion
 2.6. »indstillingsanordning« en anordning, hvormed sædet eller dele heraf kan indstilles, således at det tilpasses kropsbygningen af den person, der bruger det. Denne anordning kan navnlig give mulighed for:
 2.6.1. længdeindstilling
 2.6.2. højdeindstilling
 2.6.3. vinkelindstilling
 2.7. »forskydningsanordning«: en anordning, hvormed sædet eller dele deraf kan forskydes og/eller drejes uden faste mellemstillinger, med det formål at lette passagerernes adgang til området bag det pågældende sæde
 2.8. »spærreanordning«: en anordning, der sikrer, at sædets og dets dele fastholdes i brugsstillingen
 2.9. »foldesæde«: et sæde, som normalt er sammenklappet, let kan betjenes og er konstrueret til lejlighedsvis brug af en bruger
 2.10. »tværplan«: et lodret plan vinkelret på køretøjets midterplan i længderetningen
 2.11. »langsgående plan«: et plan, der er parallelt med køretøjets langsgående midterplan
 2.12. »nakkestøtte«: en anordning, hvis formål er at begrænse voksne personers bagudrettede forskydning af hovedet i forhold til kroppen for at nedsætte risikoen for skade på halshvirvlerne i tilfælde af et uheld
 2.12.1. »indbygget nakkestøtte«: en nakkestøtte, der udgøres af den øverste del af sædets ryglæn. Nakkestøtter, der svarer til definitionerne i punkt 2.12.2 og 2.12.3 nedenfor, men som ikke kan aftages af sædet eller af køretøjets konstruktion uden brug af værktøj eller uden hel eller delvis aftagning af sædets beklædning, svarer til denne definition
 2.12.2. »aftagelig nakkestøtte«: en nakkestøtte bestående af en komponent, der kan adskilles fra sædet og er konstrueret til indføring og tvangslåsning i ryglænets stel
 2.12.3. »separat nakkestøtte«: en nakkestøtte, der er separat i forhold til sædet og konstrueret til indføring og/eller tvangslåsning i køretøjets konstruktion
 2.13. »R-punkt«: siddepladsens referencepunkt som defineret i tillæg 3 til dette regulativs bilag 3
 2.14. »referencelinje«: linjen på den dukke, som er gengivet i figur 1 i tillæg 1 til dette regulativs bilag 3
 2.15. »opdelingsanordning« dele eller anordninger, der som supplement til ryglænene skal beskytte personerne i køretøjet mod bagageforskydning; f.eks. kan en opdelingsanordning bestå af et trådnet eller trådvæv, som er placeret over ryglænenes niveau, når disse er rejst eller lagt ned. Nakkestøtter monteret som standardudstyr i køretøjer, der er udstyret med sådanne dele eller anordninger, betragtes som en del af opdelingsanordningen. Dog betragtes et sæde udstyret med nakkestøtte ikke i sig selv som en opdelingsanordning.
 3. ANSØGNING OM GODKENDELSE
 3.1. Ansøgning om godkendelse af en køretøjstype indgives af køretøjsfabrikanten eller dennes behørigt befuldmægtigede repræsentant.
 3.2. Den skal vedlægges følgende dokumenter i tre eksemplarer samt følgende oplysninger:
 3.2.1. En detaljeret beskrivelse af køretøjstypen med hensyn til sædernes udformning, deres forankringer samt justerings-, forskydnings- og låsesystemer
 3.2.1.1. En detaljeret beskrivelse og/eller tegninger af opdelingsanordningen, hvis en sådan findes
 3.2.2. Tegninger af sæderne i passende målestok og tilstrækkelig detaljeringsgrad, af sædeforankringerne i køretøjet og af sædernes justerings-, forskydnings- og låsesystemer
 3.2.3. For så vidt angår et sæde med aftagelig nakkestøtte:
 3.2.3.1. En detaljeret beskrivelse af nakkestøtten med angivelse af polstringsmaterialets egenskaber
 3.2.3.2. En detaljeret beskrivelse af nakkestøttens placering og den type af støtte samt beslag, der anvendes til montering af nakkestøtten på sædet
 3.2.4. For separate nakkestøtter:
 3.2.4.1. En detaljeret beskrivelse af nakkestøtten med angivelse af polstringsmaterialets egenskaber
 3.2.4.2. En detaljeret beskrivelse af nakkestøttens placering og de beslag, der anvendes til at montere nakkestøtten til køretøjets stel.
 3.3. Følgende skal indleveres til den tekniske tjeneste, som er ansvarlig for godkendelsesprøvningerne:
 3.3.1. Et køretøj, der er repræsentativt for den type køretøj, der skal godkendes, eller de dele af køretøjet, som den tekniske tjeneste skønner nødvendig for at kunne foretage godkendelsesprøvning
 3.3.2. Et ekstra sæt sæder af den type køretøjet er udstyret med, inklusive forankringer
 3.3.3. For køretøjer med sæder, der er monteret med eller kan monteres med nakkestøtter, gælder ud over de i punkt 3.3.1 og 3.3.2 ovenfor opstillede krav:
 3.3.3.1. For aftagelige nakkestøtter: et ekstra sæt sæder — med nakkestøtter — som køretøjet er udstyret med, samt forankringer dertil
 3.3.3.2. For separate nakkestøtter: et ekstra sæt sæder af den type, køretøjet er udstyret med, samt forankringer dertil, et ekstra sæt af de tilsvarende nakkestøtter og den del af køretøjets konstruktion, hvorpå nakkestøtterne er monteret, eller den komplette konstruktion
 4. GODKENDELSE
 4.1. Når de relevante krav opfyldes af den køretøjstype, som søges godkendt efter dette regulativ (sæder, der er monteret med eller kan monteres med nakkestøtter), meddeles godkendelse af køretøjstypen.
 4.2. Hver godkendt type tildeles et godkendelsesnummer. De første to cifre (i øjeblikket 09, svarende til ændringsserie 09) angiver den serie ændringer, som omfatter de seneste vigtige tekniske ændringer af regulativet på godkendelsens udstedelsestidspunkt. Samme kontraherende part kan ikke tildele samme nummer, hverken til køretøjer af samme type udstyret med andre sædetyper eller nakkestøtter, eller med sæder, som er forankret på anden vis i køretøjet (dette gælder både sæder med og uden nakkestøtter) eller til en anden køretøjstype.
 4.3. Meddelelse om godkendelse eller udvidelse eller nægtelse af godkendelse af køretøjstypen i henhold til dette regulativ skal fremsendes til de kontraherende parter, som anvender dette regulativ, ved hjælp af en meddelelsesformular svarende til modellen i bilag 1 til dette regulativ.
 4.4. Ethvert køretøj, som er i overensstemmelse med en type, som er godkendt efter dette regulativ, skal på et let synligt og let tilgængeligt sted, der er angivet i godkendelsesattesten, være påført et internationalt godkendelsesmærke bestående af følgende:
 4.4.1. En cirkel, som omslutter bogstavet »E« efterfulgt af kendingsnummeret på den stat, som har meddelt godkendelse (2)
 4.4.2. Nummeret på dette regulativ efterfulgt af bogstavet »R«, en bindestreg og godkendelsesnummeret til højre for den cirkel, der er foreskrevet i punkt 4.4.1 ovenfor
 4.4.3. Hvis køretøjet imidlertid er udstyret med et eller flere sæder, som er monteret eller kan monteres med nakkestøtter, som er godkendt i henhold til kravene i punkt 5.1 og 5.2 herunder, skal dette regulativs nummer efterfølges af bogstavernes »RA«. I formularen, der skal være i overensstemmelse med modellen i dette regulativs bilag 1, skal det angives, hvilke af køretøjets sæder der er monteret eller kan monteres med nakkestøtter. Markeringen skal også angive, at eventuelle yderligere sæder i køretøjet, som ikke er monteret med eller kan monteres med nakkestøtter, er godkendt og opfylder kravene i dette regulativs punkt 5.1.
 4.5. Er køretøjet i overensstemmelse med en køretøjstype, som i henhold til et eller flere andre af de til overenskomsten vedføjede regulativer er godkendt i samme stat, som har meddelt godkendelse efter dette regulativ, behøver det i punkt 4.4.1 ovenfor foreskrevne symbol ikke gentages. I så tilfælde skal regulativets nummer og godkendelsesnumrene samt de ekstra symboler for alle de regulativer, som godkendelsen er meddelt efter i det land, hvor godkendelsen er meddelt i henhold til dette regulativ, placeres i lodrette kolonner til højre for det symbol, der er beskrevet i afsnit 4.4.1 ovenfor.
 4.6. Godkendelsesmærket skal være letlæseligt og må ikke kunne fjernes.
 4.7. Godkendelsesmærket skal anbringes tæt ved eller på den identifikationsplade, fabrikanten har anbragt på køretøjet.
 4.8. I dette regulativs bilag 2 gives eksempler på udformning af godkendelsesmærker.
 5. KRAV
 5.1. Almindelige forskrifter
 5.1.1. Montering af sidevendte sæder i køretøjer af klasse M1, N1, M2 (gruppe II, III og B) og M3 med en teknisk tilladt totalmasse på højst 10 ton (gruppe II, III og B) er ikke tilladt
 5.1.2. Dette gælder ikke for køretøjer, der er bestemt til at anvendes af forsvaret, civilforsvaret, brandvæsenet og ordensmagten.
 5.2. Generelle krav, som finder anvendelse på alle sæder i køretøjer af klasse M1 (3)
 5.2.1. Alle indstillings-/og forskydningssystemer skal have automatisk virkende spærreanordning.
 Til armlæn og andet komfortudstyr kræves ikke spærreanordning, medmindre sådant udstyr medfører øget skadesrisiko for personerne i køretøjet i tilfælde af en kollision.
 Foldesæder skal automatisk spærres i brugsstillingen for personer i køretøjet
 5.2.2. Betjeningsgreb til udløsning for en anordning som omhandlet i punkt 2.7 i dette regulativ skal være placeret på sædets yderside nær døren. Det skal være let tilgængeligt, også for personen på sædet umiddelbart bag det pågældende sæde
 5.2.3. De dele af sædets bagside, der er beliggende i det i punkt 6.8.1.1 definerede område 1 herunder, skal bestå energiabsorptionsprøven efter kravene i bilag 6 til dette regulativ
 5.2.3.1. Dette krav anses for opfyldt, såfremt hovedattrappens deceleration under de i bilag 6 til dette regulativ udførte prøvninger ikke overstiger 80 g uafbrudt længere end 3 ms. Endvidere må skarpe kanter ikke opstå under prøvningen eller være tilstede efter denne
 5.2.3.2. Kravene i punkt 5.2.3 gælder ikke bageste sæder eller sæder placeret med ryglænene mod hinanden; de gælder heller ikke sæder placeret med ryglænene mod hinanden, eller sæder, der opfylder bestemmelserne i regulativ nr. 21 »Ensartede forskrifter for godkendelse af køretøjer hvad angår indre indretning« (E/ECE/324–E/ECE/TRANS/505/Rev.1/Add.20/Rev.2, som senest ændret)
 5.2.4. Overfladen af sædernes bagside må ikke frembyde farlig ujævnhed eller skarpe kanter, der kan medføre øget skadesrisiko for personerne i køretøjet. Dette krav anses for opfyldt, når mindste krumningsradius af overfladen af bagsiden af sæder, der er prøvet som foreskrevet i punkt 6.1 herunder, er følgende:
 2,5 mm i område 1
 5,0 mm i område 2
 3,2 mm i område 3.
 Disse områder er defineret i punkt 6.8.1 herunder
 5.2.4.1. Dette krav vedrører ikke:
 5.2.4.1.1. De dele af de forskellige områder, hvor fremspring rager mindre end 3,2 mm frem for den omgivende overflade og har stumpe kanter, forudsat at fremspringets højde ikke er over det halve af dets bredde
 5.2.4.1.2. Bageste sæder, sæder placeret med ryglænet mod hinanden eller sæder, der opfylder bestemmelserne i regulativ nr. 21 »Ensartede forskrifter for godkendelse af køretøjer hvad angår indre indretning« (E/ECE/324–E/ECE/TRANS/505/Rev.1/Add.20/Rev.2, som senest ændret)
 5.2.4.1.3. Bageste del af sæder, som er placeret under et vandret plan gennem det laveste R-punkt i hver sæderække. (Er sæderækkernes højde forskellige, begyndende bagfra, skal planet forskydes op- eller nedefter, således at der fremkommer et lodret knæk gennem R-punktet af den umiddelbart foranstående sæderække)
 5.2.4.1.4. Dele såsom »fleksibelt trådvæv«.
 5.2.4.2. I det i punkt 6.8.1.2 definerede område 2 herunder kan overfladerne have en krumningsradius under 5 mm, dog ikke under 2,5 mm, forudsat at de består den i regulativets bilag 6 beskrevne energioptagelsesprøve. Herudover skal disse overflader være polstret, således at direkte kontakt mellem sædets stelkonstruktion og hovedet undgås
 5.2.4.3. Såfremt ovenfor angivne områder indeholder dele beklædt med materiale, som har en shore A-hårdhed blødere end 50, gælder ovenstående krav — bortset fra kravene i forbindelse med energioptagelsesprøven efter forskrifterne i bilag 6 — kun de stive dele.
 5.2.5. Under og efter de i punkt 6.2 og 6.3 herunder beskrevne prøvninger må der ikke forekomme svigt af sædets stel eller dets systemer til forankring, justering og forskydning eller disses spærreanordninger. Blivende deformation, herunder brud, kan godkendes, forudsat dette ikke medfører øget skadesrisiko i tilfælde af en kollision, og de foreskrevne belastninger er opretholdt
 5.2.6. Der må ikke forekomme udløsning af spærreanordningerne under prøvninger beskrevet i punkt 6.3 herunder og i punkt 2.1 i bilag 9 i dette regulativ
 5.2.7. Efter prøverne skal forskydningsanordninger, der tillader eller letter adgang for passagererne, være funktionsdygtige; de skal kunne udløses mindst én gang og skal tillade forskydning af sædet eller en del heraf, således som de er beregnet til.
 Det kræves ikke, at nogen anden forskydningsanordning, indstillingsanordning eller dennes spærreanordning fungerer.
 For sæder med nakkestøtter anses styrken af ryglænet og dettes spærreanordning for at opfylde kravene i punkt 6.2, såfremt der efter prøvning svarende til punkt 6.4.3.6 ikke forekommer brud på sæder eller ryglæn; i modsat fald skal det være godtgjort, at sædet opfylder prøvningskravene i punkt 6.2 herunder.
 For sæder (bænke) med flere siddepladser end nakkestøtter, og hvis fabrikanten vælger ikke at anvende 53 daNm under prøvningen i punkt 6.4, skal den i punkt 6.2 beskrevne prøvning af ryglænets modstandsdygtighed udføres ud over prøvningen i punkt 6.4.
 5.3. Almindelige forskrifter for alle sæder i køretøjer af klasse N1, N2 og N3 og for sæder i køretøjer af klasse M2 og M3, som ikke er omfattet af regulativ nr. 80.
 Med undtagelse af bestemmelserne i punkt 5.1 gælder kravene også for sidevendte sæder i alle køretøjsklasser
 5.3.1. Sæder og bænkesæder skal være forsvarligt fastgjort til køretøjet
 5.3.2. Forskydelige sæder og bænkesæder skal kunne spærres automatisk i alle stillinger, de kan anbringes i
 5.3.3. Indstillelige ryglæn skal kunne spærres i alle stillinger, de kan anbringes i
 5.3.4. Alle sæder, der kan vippes eller har nedfældelige ryglæn og foldesæder, skal automatisk spærres i brugsstillingen for personer i køretøjet.
 Disse krav gælder ikke for sæder, der er monteret i kørestolsområdet eller områder til stående passagerer i køretøjer af klasse M2 eller M3, gruppe I, II eller A, og foldesæder, der er monteret i adgangspassagerne i køretøjer i klasse M2 eller M3.
 5.4. Montering af nakkestøtter
 5.4.1. På køretøjer af klasse M1 skal de yderste forsædepladser være forsynet med nakkestøtte. Sæder, der er monteret med nakkestøtter og beregnet til placering ved andre siddepladser eller i andre køretøjsklasser, kan ligeledes godkendes efter bestemmelserne i dette bilag
 5.4.2. I alle køretøjer af klasse M2 med en største tilladt totalmasse på op til 3 500 kg samt køretøjer af klasse N1 skal der på hvert af forsæderne ved siderne være monteret en nakkestøtte; nakkestøtter monteret i sådanne køretøjer skal opfylde kravene i regulativ nr. 25 som ændret ved ændringsserie 04.
 5.5. Særlige krav til sæder, hvorpå nakkestøtter er monteret eller kan monteres
 5.5.1. Nakkestøttens tilstedeværelse må ikke udsætte personerne i køretøjet for øget fare. Navnlig må nakkestøtten ikke i nogen brugsstilling frembyde farlig ujævnhed eller skarpe kanter, som kan øge skadesrisiko eller -omfang for personerne i køretøjet
 5.5.1.1. De dele af nakkestøttens for- og bagside, der er beliggende i det i punkt 6.8.1.1.3 herunder definerede område 1, skal være polstret således, at direkte kontakt mellem hovedet og konstruktionens dele undgås, og skal opfylde kravene i punkt 5.2.4 ovenfor for den del af sædets bagside
 5.5.1.2. De dele af nakkestøttens for- og bagside, der er beliggende i det i punkt 6.8.1.2 definerede område 2, skal være polstret således, at direkte kontakt mellem hovedet og konstruktionens dele undgås, og skal opfylde kravene i punkt 5.2.4 for den del af sædets bagside, der er beliggende i område 2. For nakkestøtter, der er integreret med ryglænet, anses nakkestøttens forside for at være området over et plan vinkelret på referencelinjen 540 mm fra R-punktet og mellem to lodrette planer i længderetningen på 85 mm på hver side af referencelinjen
 5.5.2. De dele af nakkestøtternes for- og bagside, der ligger i det i punkt 6.8.1.1.3 definerede område 1, skal bestå energioptagelsesprøven
 5.5.2.1. Dette krav anses for opfyldt, såfremt hovedattrappens deceleration under de i bilag 6 udførte prøvninger ikke overstiger 80 g uafbrudt længere end 3 ms. Endvidere må skarpe kanter ikke opstå under prøvningen eller være tilstede efter denne
 5.5.3. Kravene i punkt 5.5.1 og 5.5.2 ovenfor gælder ikke bagsiden af nakkestøtter beregnet for sæder, bag hvilke der ikke er andre sæder
 5.5.4. Nakkestøtterne skal være fastgjort til sædets eller køretøjets konstruktion på sådan måde, at der ikke springer stive og farlige dele frem fra nakkestøttens polstring eller fra deres fastgøring til ryglænet som følge af det tryk, som hovedet udøver under prøvningen
 5.5.5. For sæder med nakkestøtte kan bestemmelserne i punkt 5.2.3 med den tekniske tjenestes godkendelse anses for opfyldt, såfremt sædet, monteret med nakkestøtte, opfylder kravene i punkt 5.5.2 herover.
 5.6. Nakkestøtters højde
 5.6.1. Nakkestøtters højde måles som beskrevet i punkt 6.5 herunder
 5.6.2. For nakkestøtter, der ikke kan indstilles i højden, må højden ikke være under 800 mm for forsæder og ikke under 750 mm for andre sæder
 5.6.3. For nakkestøtter, der kan indstilles i højden, gælder:
 5.6.3.1. Højden må ikke være under 800 mm for forsæder og ikke under 750 mm for andre sæder; denne værdi skal opnås i en stilling mellem den højeste og laveste position, hvori nakkestøtten kan stilles
 5.6.3.2. Der må ikke være nogen »brugsstilling«, som medfører en højde på under 750 mm
 5.6.3.3. For andre sæder end forsæder kan det godkendes, at nakkestøtter kan indstilles til en højde på under 750 mm, forudsat at det for brugeren tydeligt fremgår, at denne højde ikke er en brugsstilling
 5.6.3.4. Nakkestøtter til forsæder kan være forsynet med en anordning, der automatisk forskyder dem til en højde på under 750 mm når sædet ikke benyttes, forudsat at de automatisk returnerer i brugsstilling, når sædet tages i brug.
 5.6.4. De dimensioner, som er nævnt i punkt 5.6.2 og 5.6.3.1 herover, kan være mindre end 800 mm ved forsæder og 750 mm ved andre sæder, således at der er tilstrækkelig afstand mellem nakkestøtte og loft, ruder eller andre dele af køretøjets opbygning. Denne afstand må dog ikke overstige 25 mm. For sæder med systemer til automatisk forskydning og/eller indstilling gælder dette i alle sædets stillinger. Herudover må ingen brugsstilling medføre mindre højde end 700 mm, uanset bestemmelserne i punkt 5.6.3.2.
 5.6.5. Uanset de i punkt 5.6.2 og 5.6.3.1 anførte højdekrav skal højden af nakkestøtter til brug på de bageste midtersæder eller -pladser være mindst 700 mm.
 5.7. For sæder, hvorpå der kan monteres nakkestøtter, skal bestemmelserne i punkt 5.2.3 og 5.5.2 være opfyldt.
 5.7.1. For nakkestøtter med højdeindstilling må højden af den anordning, mod hvilken hovedet hviler, ikke være under 100 mm, målt som beskrevet i punkt 6.5.
 5.8. For nakkestøtter uden højdeindstilling må mellemrummet mellem ryglæn og nakkestøtte ikke være større end 60 mm. Nakkestøtter med højdeindstilling må i laveste stilling ikke være over 25 mm fra ryglænets overside. For sæder eller bænkesæder, som kan indstilles i højde og har separate nakkestøtter, skal overensstemmelsen med dette krav kontrolleres i alle sædets eller bænkesædets stillinger.
 5.9. På nakkestøtter, der er indbygget i ryglænet, skal det betragtede område være følgende:
 Over et plan vinkelret på referencelinjen 540 mm fra R-punktet
 Mellem to lodrette langsgående planer i en afstand af 85 mm fra referencelinjen på hver side af denne. I dette område tillades en eller flere åbninger, som uanset deres form frembyder en afstand »a« større end 60 mm, målt som beskrevet i punkt 6.7, forudsat at kravene i punkt 5.12 stadig er opfyldt efter udførelse af den supplerende prøvning omhandlet i punkt 6.4.3.3.2.
 5.10. For højdeindstillelige nakkestøtter tillades i den anordning, der fungerer som nakkestøtte, en eller flere åbninger, som uanset deres form frembyder en afstand »a« større end 60 mm, målt som beskrevet i punkt 6.7, forudsat at kravene i punkt 5.12 stadig er opfyldt efter udførelse af den supplerende prøvning omhandlet i punkt 6.4.3.3.2.
 5.11. Nakkestøttens bredde skal give tilstrækkelig støtte for hovedet hos en person i normal siddestilling. Målt på den i punkt 6.6 herunder beskrevne måde skal nakkestøtten dække et område, som strækker sig mindst 85 mm på hver side af det lodrette midterplan af det sæde, hvorpå nakkestøtten agtes monteret.
 5.12. Nakkestøtten og dennes fastgøring skal være således, at den af nakkestøtten tilladte forskydning X bagud af hovedet er mindre end 102 mm, målt med den statiske metode beskrevet i punkt 6.4.3.
 5.13. Nakkestøtten og dennes fastgøring skal uden svigt kunne bære den i punkt 6.4.3.6 foreskrevne belastning. For nakkestøtter indbygget i ryglænet gælder kravene i dette punkt den del af ryglænets konstruktion, der er over et plan vinkelret på referencelinjen 540 mm fra R-punktet.
 5.14. På indstillelige nakkestøtter må den foreskrevne maksimale brugshøjde ikke kunne overskrides, medmindre brugeren bevidst bestræber sig derpå som et selvstændigt indgreb ud over justeringen.
 5.15. Styrken af ryglænet og dettes spærreanordning anses for at opfylde kravene i punkt 6.2 herunder, såfremt der efter udførelse af prøven beskrevet i punkt 6.4.3.6 herunder ikke er indtrådt brud på ryglænet; i modsat fald skal det være godtgjort, at sædet opfylder prøvningskravene i punkt 6.2 herunder.
 5.16. Særlige krav vedrørende beskyttelse af personer i køretøjet mod bagageforskydning
 5.16.1. Ryglæn
 Ryglæn og/eller nakkestøtter placeret således, at de udgør den forreste barriere i bagagerummet, når alle sæder er monteret og i normal brugsstilling som angivet af fabrikanten, skal være tilstrækkeligt modstandsdygtige til at beskytte personer i køretøjet fra bagage, som forskydes ved frontalkollisioner. Dette krav anses for opfyldt, såfremt ryglænene under og efter den i bilag 9 beskrevne prøvning forbliver i rette position, og spærreanordningen fastholder sin placering. Imidlertid tillades deformation af ryglænene og deres fastgørelser under prøvningen, forudsat at den fremadvendte side på de dele af de prøvede ryglæn og/eller nakkestøtter, som har en shore A-hårdhed på over 50, ikke bevæger sig fremad i et lodret tværplan, som går igennem:
 a)
 Et punkt beliggende 150 mm foran det pågældende sædes R-punkt for så vidt angår nakkestøttens dele
 b)
 Et punkt beliggende 100 mm foran det pågældende sædes R-punkt for så vidt angår ryglænets dele
 idet der ses bort fra prøveblokkens tilbageslagsfaser.
 For integrerede nakkestøtter defineres grænsen mellem nakkestøtten og ryglænet af planet vinkelret på referencelinjen 540 mm fra R-punktet.
 Alle målinger skal foretages i midterplanet i længderetningen for det pågældende sæde eller den pågældende siddeplads. Der foretages målinger af alle siddepladser, som udgør bagagerummets forreste barriere.
 Under den i bilag 9 beskrevne prøvning, skal prøveblokkene forblive bag de pågældende ryglæn. For skader på en sikkerhedssele med retraktor skal det kontrolleres, at retraktoren er låst som et resultat af prøvningen eller at den kan låses ved manuelt at trække i stroppen.
 5.16.2. Opdelingsanordninger
 På køretøjsfabrikantens anmodning kan den i bilag 9 beskrevne prøvning udføres med opdelingsanordningerne monteret, såfremt disse anordninger er standardudstyr for den pågældende køretøjstype.
 Opdelingsanordninger i form af trådnet eller trådvæv over ryglænene i disses normale brugsindstilling skal prøves i henhold til punkt 2.2 i bilag 9.
 Dette krav anses for opfyldt, hvis opdelingsanordningerne under prøvningen forbliver i rette position. Imidlertid tillades deformation af opdelingsanordningerne under prøvningen, forudsat at anordningens fremadvendte side (herunder dele af de prøvede ryglæn og/eller nakkestøtter, som har en shore A-hårdhed på over 50) ikke bevæger sig fremad i et lodret tværplan, som går igennem:
 a)
 Et punkt beliggende 150 mm foran det pågældende sædes R-punkt for så vidt angår nakkestøttens dele
 b)
 Et punkt beliggende 100 mm foran det pågældende sædes R-punkt for så vidt angår ryglænets dele og andre dele af opdelingsanordningen end nakkestøtten.
 For integrerede nakkestøtter er grænsen mellem nakkestøtten og ryglænet den i punkt 5.16.1 definerede.
 Alle målinger skal foretages i midterplanet i længderetningen for det pågældende sæde eller den pågældende siddeplads. Der foretages målinger af alle siddepladser, som udgør bagagerummets forreste barriere.
 Efter prøvningen må der ikke forekomme skarpe eller ujævne kanter, som kan udsætte personerne i køretøjet for øget fare eller forværre deres kvæstelser. For skader på en sikkerhedssele med retraktor skal det kontrolleres, at retraktoren allerede er låst eller at den kan låses ved manuelt at trække i stroppen.
 5.16.3. De krav, der er opstillet i punkt 5.16.1 og 5.16.2 herover, finder ikke anvendelse på systemer til fastholdelse af bagage, som aktiveres automatisk i tilfælde af kollision. Fabrikanten skal over for den tekniske tjeneste godtgøre, at den beskyttelse, som sådanne systemer yder, stemmer overens med den i punkt 5.16.1 og 5.16.2 beskrevne.
 6. PRØVNINGER
 6.1. Generelle krav til samtlige prøvninger
 6.1.1. Kan ryglænets hældning indstilles, spærres dette i en stilling, der hælder bagud i en vinkel så nær 25 ° som muligt i forhold til den i bilag 3 beskrevne dukkes lodrette torsoreferencelinje, medmindre andet angives af fabrikanten
 6.1.2. Er et sæde, dets spærreanordning og montering identisk med eller symmetrisk med et andet af køretøjets sæder, kan den tekniske tjeneste indskrænke prøvningen til kun at omfatte ét sådant sæde
 6.1.3. For sæder med indstillelige nakkestøtter skal prøvningerne udføres med nakkestøtterne i den mest ugunstige stilling (sædvanligvis den højeste), som indstillingsanordningen tillader
 6.1.4. Foldesæder skal prøves i brugsstillingen for personer i køretøjet.
 6.2. Prøvning af ryglænets styrke og dets indstillingsanordninger
 6.2.1. Der påføres en langsgående bagudrettet kraft på overdelen af ryglænets stel gennem det element, der udgør prøvedukkens ryg, som er angivet i bilag 3 til dette regulativ; kraften skal frembringe et moment på 53 Nm omkring R-punktet. For bænkesæder, hvis bærende stel (herunder nakkestøttens) er helt eller delvis fælles for flere end én siddeplads, udføres prøvningen samtidig for alle de pågældende siddepladser.
 6.3. Prøvning af styrken af sædets forankring og af indstillings-, spærre- og forskydningsanordninger
 6.3.1. Afhængigt af, hvad ansøgeren har valgt, påføres hele køretøjets stel en fremadrettet vandret deceleration på mindst 20 g i 30 millisekunder, idet der simuleres en frontalkollision, i overensstemmelse med kravene i bilag 7, punkt 1. På fabrikantens anmodning kan den i bilag 9 beskrevne prøvepuls anvendes i stedet.
 6.3.2. Afhængigt af, hvad ansøgeren har valgt, påføres en langsgående deceleration eller acceleration i overensstemmelse med kravene i punkt 6.3.1, idet der simuleres en påkørsel bagfra
 6.3.3. Kravene i punkt 6.3.1 og 6.3.2 skal efterprøves ved alle sædets positioner. Har sædet indstillelig nakkestøtte, skal prøvningen udføres med nakkestøtten i den mest ugunstige (sædvanligvis den højeste) position, som indstillingsanordningen tillader. Under prøvningen skal sædet være anbragt således, at ingen ydre faktorer forhindrer udløsning af spærreanordningerne.
 Ovennævnte prøvningsbetingelser anses for opfyldt, når sædet prøves i hver af følgende positioner:
 Sædet fastgøres i sin længderetning ét hak eller 10 mm bag den forreste normale køre- eller brugsstilling angivet af fabrikanten (for sæder med uafhængig højdeindstilling skal sædehynden være i højeste stilling)
 Sædet fastgøres i længderetningen ét hak eller 10 mm foran den bageste normale køre- eller brugsstilling angivet af fabrikanten (for sæder med uafhængig højdeindstilling skal sædet være i laveste stilling), og, i påkommende tilfælde, efter forskrifterne i punkt 6.3.4 herunder
 6.3.4. I tilfælde, hvor spærreanordningerne er således arrangeret, at fordelingen af kræfterne på spærreanordninger og sædeforankringer vil være mindre gunstig i en anden position af sædet end de i punkt 6.3.3 herover fastlagte, skal prøvningerne gennemføres i den pågældende mindre gunstige position
 6.3.5. Prøvningsbetingelserne i punkt 6.3.1 herover anses for overholdt, såfremt det komplette driftsklare køretøj på fabrikantens anmodning i stedet underkastes en kollisionsprøve mod en faststående barriere som foreskrevet i dette regulativs bilag 7, punkt 2. I så fald skal sædet indstilles således, at spændingernes fordeling i forankringssystemet er den mindst gunstige, således som det er anvist i punkt 6.1.1, 6.3.3 og 6.3.4 herover.
 6.4. Funktionsprøve på nakkestøtte
 6.4.1. Er nakkestøtten indstillelig, skal den anbringes i den ugunstigste (sædvanligvis den højeste) stilling, som indstillingsanordningen tillader
 6.4.2. For bænkesæder, hvis bærende stel (herunder nakkestøttens) er helt eller delvis fælles for flere end én siddeplads, udføres prøvningen samtidig for alle de pågældende siddepladser.
 6.4.3. Prøvning
 6.4.3.1. Alle linjer, herunder referencelinjens projektioner, afsættes i det lodrette midterplan af pågældende sæde eller siddeplads (jf. dette regulativs bilag 5)
 6.4.3.2. Den forskudte referencelinje bestemmes ved, at ryggen af den i bilag 3 omtalte dukke påføres en initial kraft, som frembringer et bagudrettet moment på 37,3 daNm omkring R-punktet For samtidig prøvning af bænkesæder skal det bagudrettede moment påføres alle bænkens siddepladser samtidig, uanset om denne siddeplads er udstyret med nakkestøtte eller ej.
 6.4.3.3. Ved hjælp af et kugleformet hoved med diameter 165 mm påføres en initial kraft, som frembringer et moment på 37,3 daNm omkring R-punktet, idet kraften angriber vinkelret på den forskudte referencelinje i en afstand af 65 mm under nakkestøttens overside, og idet referencelinjen fastholdes i sin forskudte position i overensstemmelse med punkt 6.4.3.2 herover. For samtidig prøvning af bænkesæder skal kraften påføres alle eventuelle nakkestøtter på bænkesæderne samtidig.
 6.4.3.3.1. Såfremt der er åbninger, som forhindrer, at den i punkt 6.4.3.3 herover beskrevne kraft påføres 65 mm fra oversiden af nakkestøtten, kan afstanden nedsættes, således at kraftens akse går gennem midtlinjen af den del af stellet, der er nærmest åbningen
 6.4.3.3.2. I de i punkt 5.9 og 5.10 beskrevne tilfælde gentages prøvningen, idet der i hver åbning ved hjælp af en kugle med diameter 165 mm påføres en kraft:
 Gennem tyngdepunktet af åbningens mindste tværsnit, langs tværplaner parallelle med referencelinjen, og
 således at der frembringes et moment på 37,3 daNm omkring R-punktet
 6.4.3.4. Tangenten Y til det kugleformede hoved, parallelt med den forskudte referencelinje, bestemmes
 6.4.3.5. Den i punkt 5.11 angivne afstand X mellem tangenten Y og den forskudte referencelinje måles
 6.4.3.6. For at prøve nakkestøttens funktion øges den i punkt 6.4.3.3 og 6.4.3.3.2 angivne initialkraft til 89 daNm, medmindre der forinden opstår brud på sæde eller ryglæn. På fabrikantens anmodning øges den i punkt 6.4.3.2 angivne belastning samtidig til 53 daNm kun for siddepladser uden nakkestøtter for at muliggøre samtidig overholdelse af punkt 5.15 og 6.2.
 6.5. Bestemmelse af nakkestøttens højde
 6.5.1. Alle linjer, herunder projektionen af referencelinjen, trækkes i symmetriplanet af vedkommende sæde eller siddeplads, idet dette plans skæring med sædet bestemmer konturen af nakkestøtte og ryglæn (jf. figur 1 i dette regulativs bilag 4)
 6.5.2. Den dukke, som er beskrevet i dette regulativs bilag 3, anbringes i normal stilling i sædet
 6.5.3. Projektionen af dukkens referencelinje, som er angivet i dette regulativs bilag 3, afsættes derefter i det i punkt 6.4.3.1 angivne plan for det pågældende sæde.
 Tangenten »S« til oversiden af nakkestøtten afsættes vinkelret på referencelinjen
 6.5.4. Afstanden »h« fra R-punktet til tangenten S er den højde, der skal tages i betragtning ved anvendelse af bestemmelserne i punkt 5.6 herover.
 6.6. Bestemmelse af nakkestøttens bredde (se figur 2 i dette regulativs bilag 4)
 6.6.1. Planet S1, der er vinkelret på referencelinjen og 65 mm under den i punkt 6.5.3 definerede tangent »S«, skærer nakkestøtten i et snit med konturen C
 6.6.2. Nakkestøttens bredde, der skal tages i betragtning ved anvendelse af bestemmelserne i punkt 5.11, er afstanden »L«, målt i planet S1 mellem de lodrette langsgående planer P og P'
 6.6.3. Nakkestøttens bredde skal om nødvendigt også bestemmes i planet vinkelret på referencelinjen 635 mm over sædets R-punkt, idet denne afstand måles langs referencelinjen.
 6.7. Bestemmelse af afstanden »a« for nakkestøtters mellemrum (jf. bilag 8 i dette regulativ)
 6.7.1. Afstanden »a« bestemmes for hver åbning ved nakkestøttens forside ved hjælp af en kugle med diameter 165 mm
 6.7.2. Kuglen placeres således i åbningen, at den kommer længst muligt ind i denne, uden at den påføres nogen belastning
 6.7.3. Afstanden mellem kuglens to berøringspunkter i åbningen udgør afstanden »a«, der tages i betragtning ved bedømmelse i overensstemmelse med kravene i punkt 5.9 og 5.10 herover.
 6.8. Prøvning af energioptagelse på ryglæn og nakkestøtte
 6.8.1. De overflader på sædets bagside, som skal kontrolleres, er dem, der er beliggende i nedennævnte områder og kan berøres af en kugle med diameter 165 mm, når sædet er monteret i køretøjet
 6.8.1.1. Område 1
 6.8.1.1.1. For separate sæder uden nakkestøtter omfatter dette område den del af ryglænets bagside, som er mellem de to lodrette langsgående planer beliggende 100 mm på hver side af sædets langsgående midterplan, og over et plan vinkelret på referencelinjen 100 mm under ryglænets overside
 6.8.1.1.2. For bænkesæder uden nakkestøtter: området mellem de to lodrette langsgående planer, som er beliggende 100 mm på hver side af et langsgående midterplan for hver af fabrikanten fastlagt yderste siddeplads, og over et plan vinkelret på referencelinjen 100 mm under oversiden af ryglænet
 6.8.1.1.3. For enkelt- eller bænkesæder med nakkestøtter: området mellem de to lodrette langsgående planer på hver side af og 70 mm fra det langsgående midterplan af det (den) pågældende sæde eller siddeplads, og over planet vinkelret på referencelinjen 635 mm fra R-punktet. Er nakkestøtten indstillelig, skal den under prøvningen være anbragt i den mest ugunstige position (sædvanligvis den højeste), som indstillingsanordningen tillader
 6.8.1.2. Område 2
 6.8.1.2.1. For enkelt- eller bænkesæder uden nakkestøtte og enkelt- eller bænkesæder med aftagelig eller separat nakkestøtte er område 2 området over et plan vinkelret på referencelinjen 100 mm fra overkanten af ryglænet, bortset fra den del, der hører til område 1
 6.8.1.2.2. For enkelt- eller bænkesæder med indbygget nakkestøtte er område 2 området over et plan vinkelret på referencelinjen i en afstand af 440 mm fra R-punktet af vedkommende sæde eller siddeplads, bortset fra de dele, der hører til område 1
 6.8.1.3. Område 3
 6.8.1.3.1. Område 3 er den del af ryglænet af enkelt- eller bænkesæde, der ligger over de i punkt 5.2.4.1.3 definerede vandrette planer, bortset fra de afsnit, der tilhører område 1 og område 2.
 6.9. Ækvivalente prøvningsmetoder
 Anvendes andre metoder end dem, der foreskrives i punkt 6.2, 6.3 og 6.4 og bilag 6, skal deres ækvivalens være godtgjort.
 7. PRODUKTIONENS OVERENSSTEMMELSE
 Procedurerne til sikring af produktionens overensstemmelse skal opfylde bestemmelserne i overenskomsten (skema 1 E/ECE/TRANS/505/Rev.3), idet følgende forskrifter finder anvendelse:
 7.1. Ethvert køretøj, der er godkendt i henhold til dette regulativ, skal være således fremstillet, at det svarer til den godkendte type, idet det skal opfylde de krav, der er fastlagt i punkt 5 ovenfor. For så vidt angår nakkestøtter som defineret i punkt 2.12.2 og 2.12.3 herover, anses køretøjet imidlertid for at stemme overens med den godkendte køretøjstype, selv om det markedsføres med sæder, som ikke er monteret med nakkestøtter.
 7.2. De typegodkendende myndigheder, som meddelte typegodkendelsen, kan på et hvilket som helst tidspunkt kontrollere de overensstemmelseskontrolmetoder, som benyttes i de enkelte produktionsenheder. Myndighederne kan desuden foretage stikprøver på seriefremstillede køretøjer i overensstemmelse med de krav, som er fastlagt i punkt 5 herover.
 8. SANKTIONER I TILFÆLDE AF PRODUKTIONENS MANGLENDE OVERENSSTEMMELSE
 8.1. Godkendelser, som er meddelt for en type køretøj i henhold til dette regulativ, kan inddrages, hvis forskrifterne i punkt 7.1 ovenfor ikke er opfyldt, eller hvis køretøjet ikke består den i punkt 7 foreskrevne kontrol.
 8.2. Hvis en kontraherende part, der anvender dette regulativ, inddrager en godkendelse, som den tidligere har meddelt, skal den straks underrette de øvrige parter i overenskomsten om dette regulativ herom ved hjælp af en anmeldelsesformular, som er i overensstemmelse med modellen i bilag 1 til dette regulativ.
 9. ÆNDRINGER AF KØRETØJSTYPEN OG UDVIDELSE AF GODKENDELSEN FOR SÅ VIDT ANGÅR SÆDER, DISSES FORANKRINGER OG NAKKESTØTTER
 9.1. Enhver ændring af køretøjstypen for så vidt angår sæder, sædeforankringer og/eller nakkestøtter skal anmeldes til den typegodkendende myndighed, som har godkendt køretøjstypen. Denne myndighed kan da enten:
 9.1.1. Vurdere, at de foretagne ændringer ikke har en væsentlig negativ virkning, og at køretøjet under alle omstændigheder stadig opfylder kravene eller
 9.1.2. Vurdere, at ændringerne er ubetydelige for de resultater, som er angivet i punkt 6.2, 6.3, og 6.4 herover, hvilket skal efterprøves gennem udregninger baseret på godkendelsesprøvningen eller
 9.1.3. Anmode om en yderligere rapport fra den tekniske tjeneste, der er ansvarlig for udførelse af prøvningen.
 9.2. Godkendelse eller afslag på godkendelse skal sammen med detaljer om ændringerne meddeles i henhold til fremgangsmåden beskrevet i afsnit 4.3 ovenfor til de kontraherende parter, der anvender dette regulativ.
 9.3. Den typegodkendende myndighed, som meddeler udvidelse af en godkendelse, tildeler udvidelsen et serienummer og underretter de øvrige parter i 1958-overenskomsten, der anvender dette regulativ, herom ved hjælp af en formular svarende til modellen i bilag 1 til dette regulativ.
 10. ENDELIGT OPHØR AF PRODUKTIONEN
 10.1. Hvis indehaveren af godkendelsen endeligt indstiller produktionen af en anordning, som er godkendt i henhold til dette regulativ, skal han underrette den myndighed, som har udstedt godkendelsen, herom. Efter modtagelse af den pågældende meddelelse underretter myndigheden de øvrige parter i 1958-overenskomsten, som anvender dette regulativ, herom ved hjælp af en meddelelsesformular svarende til modellen i bilag 1 til dette regulativ.
 11. BRUGSVEJLEDNING
 11.1. For sæder med indstillelig nakkestøtte skal fabrikanten give anvisninger for betjening, indstilling, spærring og, i givet fald, aftagning af nakkestøtten.
 12. NAVNE OG ADRESSER PÅ TEKNISKE TJENESTER, SOM ER ANSVARLIGE FOR UDFØRELSE AF GODKENDELSESPRØVNING, OG PÅ DE TYPEGODKENDENDE MYNDIGHEDER.
 De kontraherende parter, som anvender dette regulativ, meddeler FN's sekretariat navne og adresser på de tekniske tjenester, som er ansvarlig for udførelse af godkendelsesprøvningerne, og på den typegodkendende myndighed, som meddeler godkendelse, og til hvem formularer med attestering af godkendelse, udvidelse, nægtelse eller inddragelse af godkendelser, som er udstedt i andre stater, skal fremsendes.
 13. OVERGANGSBESTEMMELSER
 13.1. Efter den officielle ikrafttrædelsesdato for ændringsserie 06 kan ingen af de kontraherende parter, der anvender regulativet, nægte at udstede godkendelser i henhold til dette regulativ som ændret ved ændringsserie 06.
 13.2. Fra den 1. oktober 1999 skal de kontraherende parter, der anvender dette regulativ, kun udstede godkendelser, såfremt dette regulativs forskrifter, som ændret i ændringsserie 06, er overholdt.
 13.3. Fra den 1. oktober 2001 kan de kontraherende parter, der anvender dette regulativ, nægte at anerkende godkendelser, som ikke er udstedt i overensstemmelse med ændringsserie 06 til dette regulativ.
 13.4. Efter den officielle ikrafttrædelsesdato for ændringsserie 07 kan ingen af de kontraherende parter, der anvender regulativet, nægte at udstede godkendelser i henhold til dette regulativ som ændret ved ændringsserie 07.
 13.5. Fra 24 måneder efter ikrafttrædelsesdatoen for ændringsserie 07 skal kontraherende parter, som anvender dette regulativ, kun udstede godkendelser, hvis den køretøjstype, som skal godkendes, opfylder kravene i dette regulativ som ændret ved ændringsserie 07.
 13.6. Fra 48 måneder efter ikrafttrædelsesdatoen for ændringsserie 07 bliver eksisterende godkendelser udstedt i henhold til dette regulativ ugyldige, med mindre de pågældende køretøjstyper opfylder forskrifterne i dette regulativ som ændret ved ændringsserie 07.
 13.7. Efter den officielle ikrafttrædelsesdato for ændringsserie 08 kan ingen af de kontraherende parter, der anvender regulativet, nægte at udstede godkendelser i henhold til dette regulativ som ændret ved ændringsserie 08.
 13.8. Fra 24 måneder efter ikrafttrædelsesdatoen for ændringsserie 08 må kontraherende parter, som anvender dette regulativ, kun meddele godkendelser, hvis forskrifterne i dette regulativ, som ændret ved ændringsserie 08, er opfyldt.
 13.9. Fra 36 måneder efter ikrafttrædelsen for ændringsserie 08 til dette regulativ kan kontraherende parter, der anvender dette regulativ, nægte af anerkende godkendelser, som ikke er meddelt i overensstemmelse med ændringsserie 08 til dette regulativ.
 13.10. Uanset bestemmelserne i punkt 13.8 eller 13.9 skal godkendelser af køretøjsklasser, som ikke berøres af ændringsserie 08, forblive gældende, og de kontraherende parter, der anvender dette regulativ, skal fortsat acceptere dem.
 13.11. Så længe der ikke findes forskrifter, der forbyder sidevendte sæder i de kontraherende parters nationale krav på tidspunktet for tiltrædelsen af dette regulativ, kan de fortsat tillade montering af sidevendte sæder for så vidt angår national godkendelse: i så fald kan sådanne klasser af busser ikke typegodkendes i henhold til dette regulativ.
 13.12. Efter den officielle ikrafttrædelsesdato for ændringsserie 09 kan ingen af de kontraherende parter, der anvender dette regulativ, nægte at meddele eller nægte at anerkende typegodkendelser i henhold til dette regulativ som ændret ved ændringsserie 09.
 13.12.1. Fra den 1. september 2020 er de kontraherende parter, der anvender dette regulativ, ikke forpligtet til at anerkende typegodkendelser i henhold til den forudgående ændringsserie, som blev udstedt første gang 1. september 2020 eller senere
 13.12.2. Indtil den 1. september 2022 skal de kontraherende parter, der anvender dette regulativ, anerkende typegodkendelser efter den forudgående ændringsserie, som blev udstedt første gang før den 1. september 2020
 13.12.3. Fra den 1. september 2022 er de kontraherende parter, der anvender dette regulativ, ikke forpligtet til at anerkende typegodkendelser udstedt i henhold til den forudgående ændringsserie til dette regulativ
 13.12.4. Uanset punkt 13.12.3 skal kontraherende parter, der anvender dette regulativ, fortsat anerkende typegodkendelser i henhold til den forudgående ændringsserie til dette regulativ for køretøjer, som ikke påvirkes af de ændringer, der blev indført med ændringsserie 09
 13.12.5. De kontraherende parter, der anvender dette regulativ, må ikke nægte at meddele typegodkendelser i henhold til nogen af de foregående serier af ændringer til dette regulativ eller udvidelser heraf
 (1) Som defineret i den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev.6, punkt 2 — http://www.unece.org/trans/main/wp29/wp29wgs/wp29gen/wp29resolutions.html
 (2) Kendingsnumrene for de kontraherende parter i 1958-overenskomsten er angivet i bilag 3 til den konsoliderede resolution om køretøjers konstruktion (R.E.3), dokument ECE/TRANS/WP.29/78/Rev. 6, bilag 3 — http://www.unece.org/trans/main/wp29/wp29wgs/wp29gen/wp29resolutions.html
 (3) Køretøjer af klasse M2, som er godkendt i henhold til dette regulativ som alternativ til regulativ nr. 80 (i overensstemmelse med punkt 1.2 i sidstnævnte regulativ), skal også opfylde forskrifterne i dette punkt
 BILAG 1
 MEDDELELSE
 (Største format: A4 (210 × 297 mm))
 (1)
 Udstedt af:
 Myndighedens navn:
 ...
 ...
 vedrørende (2):
 Meddelelse af godkendelse
 Udvidelse af godkendelse
 Nægtelse af godkendelse
 Inddragelse af godkendelse
 Endeligt ophør af produktionen
 af en køretøjstype med hensyn til styrken af sæderne og sædeforankringerne, for så vidt angår sæder, der er monteret med eller kan monteres med nakkestøtter, eller sæder, som ikke kan monteres med sådanne anordninger, samt egenskaber for nakkestøtter i henhold til regulativ nr. 17.
 Godkendelsesnr.: ... Udvidelsesnr.: ...
 1. Fabriksmærke eller bilmærke ...
 2. Køretøjstype ...
 3. Fabrikantens navn og adresse ...
 4. Navn og adresse på fabrikantens eventuelle repræsentant ...
 5. Beskrivelse af sæderne ...
 6. Antal sæder, hvorpå justerbare eller ikke justerbare nakkestøtter er monteret eller kan monteres ...
 7. Beskrivelse af systemer til justering, forskydning og spærring af sædet eller dele heraf og en beskrivelse af systemer til beskyttelse af personer i bilen mod bagageforskydning ...
 8. Beskrivelse af sædeforankringen ...
 9. Sædernes længdemæssige indstilling under prøvningerne ...
 10. Anordningens type: deceleration/acceleration (2)
 11. Køretøj indleveret til godkendelse den ...
 12. Teknisk tjeneste, som er ansvarlig for udførelse af godkendelsesprøvning ...
 13. Dato på rapport udstedt af den pågældende tekniske tjeneste ...
 14. Nummer på rapport udstedt af denne tjeneste ...
 15. Bemærkninger ...
 16. Godkendelse meddelt/udvidet/nægtet/inddraget (2)
 17. Begrundelse(r) for eventuel udvidelse ...
 18. Placering af godkendelsesmærke på køretøjet ...
 19. Sted ...
 20. Dato ...
 21. Underskrift ...
 22. Følgende dokumenter, der er forsynet med ovennævnte godkendelsesnummer, er vedlagt som bilag:
 Tegninger, diagrammer og planer vedrørende sæderne, deres forankring i køretøjet, systemer til justering og forskydning af sæderne og dele deraf samt deres spærreanordninger
 Fotografier af sæder, disses forankringer, systemer til justering og forskydning af sæderne og dele deraf samt sædernes spærreanordninger og af yderligere systemer til beskyttelse af personer i bilen mod bagageforskydning.
 Bemærk: Med hensyn til sæder monteret med nakkestøtter som angivet i punkt 2.12.2 og 2.12.3 i dette regulativ skal nakkestøtten vises på alle tegninger, diagrammer og fotografier.
 (1) Kendingsnummer for det land, der har meddelt, udvidet, nægtet eller inddraget godkendelsen (se godkendelsesbestemmelserne i regulativet).
 (2) Det ikke gældende overstreges.
 BILAG 2
 UDFORMNING AF GODKENDELSESMÆRKET
 MODEL A
 (Se afsnit 4.4, 4.4.1, 4.4.2 og 4.4.3 i dette regulativ)
 Køretøj, hvor der er monteret eller kan monteres nakkestøtte på mindst et sæde
 a = 8 mm min.
 Når ovennævnte godkendelsesmærke er påmonteret et køretøj, angiver det, at den pågældende køretøjstype med hensyn til sæder, på hvilke der er monteret eller kan monteres nakkestøtter, og med hensyn til nakkestøtternes egenskaber er godkendt i Nederlandene (E 4) i henhold til regulativ nr. 17 med godkendelsesnummer 092439. De to første cifre i godkendelsesnummeret angiver, at regulativet allerede indeholdt ændringsserie 09 på godkendelsestidspunktet. Ovenstående godkendelsesmærke viser desuden, at køretøjstypen blev godkendt i henhold til regulativ nr. 17 med hensyn til styrken af de af køretøjets sæder, hvorpå der ikke er eller kan monteres nakkestøtter.
 MODEL B
 (Se afsnit 4.4, 4.4.1 og 4.4.2 i dette regulativ)
 Køretøj med sæder, hvorpå der ikke er monteret eller kan monteres nakkestøtter
 a = 8 mm min.
 Når ovennævnte godkendelsesmærke er påmonteret et køretøj, angiver det, at den pågældende køretøjstype er forsynet med sæder, på hvilke der ikke er monteret eller ikke kan monteres nakkestøtter, og at den med hensyn sædernes og forankringernes styrke er godkendt i Nederlandene (E 4) i henhold til regulativ nr. 17 med godkendelsesnummer 092439. De to første cifre i godkendelsesnummeret angiver, at regulativet allerede indeholdt ændringsserie 09 på godkendelsestidspunktet.
 MODEL C
 (Se afsnit 4.5 i dette regulativ)
 Køretøj, hvor der er monteret eller kan monteres nakkestøtte på mindst et sæde
 a = 8 mm min.
 Godkendelsesmærket ovenfor viser, at den pågældende køretøjstype har mindst ét sæde, hvorpå der er monteret eller kan monteres nakkestøtte, og at den er godkendt i Nederlandene (E 4), i henhold til regulativ nr. 17 og 33 (1).
 Godkendelsesnumrene angiver, at regulativ 17 på godkendelsesdatoerne omfattede ændringsserie 09, men at FN-regulativ nr. 33 stadig forelå i den oprindelige version. Ovenstående godkendelsesmærke viser desuden, at køretøjstypen blev godkendt i henhold til regulativ nr. 17 med hensyn til styrken af de af køretøjets sæder, hvorpå der ikke er eller kan monteres nakkestøtter.
 MODEL D
 (Se afsnit 4.5 i dette regulativ)
 Køretøj med sæder, hvorpå der ikke er monteret eller kan monteres nakkestøtter
 a = 8 mm min.
 Godkendelsesmærket ovenfor viser, at den pågældende køretøjstype har sæder, hvorpå der ikke er monteret eller kan monteres nakkestøtter, og at den er godkendt i Nederlandene (E 4), i henhold til regulativ nr. 17 og 33 (1). Godkendelsesnumrene angiver, at regulativ 17 på godkendelsesdatoerne omfattede ændringsserie 09, men at FN-regulativ nr. 33 stadig forelå i den oprindelige version.
 (1) Det sidstnævnte nummer er kun givet som eksempel.
 BILAG 3
 METODE TIL BESTEMMELSE AF »H«-PUNKT OG FAKTISK TORSOVINKEL FOR SIDDEPLADSER I MOTORKØRETØJER (1)
 Tillæg 1
 —
 Beskrivelse af den tredimensionale »H«-punktmaskine (1)
 Tillæg 2
 —
 Tredimensionalt referencesystem (1)
 Tillæg 3
 —
 Referencedata for siddepladser (1)
 (1) Proceduren er beskrevet i bilag 1 (og tillæg 1, 2 og 3 hertil) til den konsoliderede resolution om køretøjers konstruktion (R.E.3) (dokument ECE/TRANS/WP.29/78/Rev.6, som findes på adressen: http://www.unece.org/trans/main/wp29/wp29wgs/wp29gen/wp29resolutions.html)
 BILAG 4
 BESTEMMELSE AF NAKKESTØTTERS HØJDE OG BREDDE
 Figur 1
 Figur 2
 BILAG 5
 ENKELTHEDER OM LINJER OG MÅLINGER I FORBINDELSE MED PRØVNING
 1.
 Oprindelig ubelastet position.
 2a.
 Forskudt position ved at påføre attrappens ryg et moment på 373 Nm ved punktet R, som angiver positionen for den forskudte referencelinje r1.
 2b.
 Forskudt position ved at påføre den 165 mm kugle en kraft F, der frembringer et moment på 373 Nm ved R-punktet, som holder den forskudte referencelinje line r1 på plads.
 3.
 Position efter forskydning med kraften F øget til 890 N.
 BILAG 6
 METODE TIL PRØVNING AF ENERGIOPTAGELSE
 1. OPSTILLING, PRØVEAPPARATUR, MÅLEINSTRUMENTER OG FREMGANGSMÅDE
 1.1. Opstilling
 Sædet, der svarer til det i køretøjet monterede, skal være solidt fastgjort til prøvebænken ved hjælp af de af producenten leverede forankringsdele, således det forbliver stationært, når stødet påføres.
 Såfremt sædets ryglæn er indstilleligt, skal det være spærret i den i regulativets punkt 6.1.1 angivne position.
 Er sædet monteret med nakkestøtte, skal denne være således monteret på sædets ryglæn, som den er i køretøjet. Er nakkestøtten af separat type, skal den være fastgjort til den del af køretøjets konstruktion, hvortil den normalt er fastgjort.
 Er nakkestøtten indstillelig, skal den anbringes i den ugunstigste stilling, som indstillingsanordningen tillader.
 1.2. Prøvningsapparat
 1.2.1. Prøveapparatet består af et pendul, der er ophængt i kuglelejer, og hvis reducerede masse ( (*1) i anslagscentrum er 6,8 kg. Pendulets nederste ende består af en stiv hovedattrap med diameter 165 mm og centrum i pendulets anslagscentrum
 1.2.2. Hovedattrappen skal være monteret med to accelerometre og en hastighedsmåler, der alle skal kunne måle i stødretningen
 1.3. Måleinstrumenter
 De anvendte måleinstrumenter skal gøre det muligt at foretage målingerne med følgende nøjagtighed:
 1.3.1. Acceleration:
 Nøjagtighed = ± 5 % af den faktiske værdi
 Målekædens kanalfrekvens: klasse 600 svarende til specifikationerne i ISO-standard 6487 (1980)
 Følsomhed i tværretningen = < 5 % af skalaens laveste punkt.
 1.3.2. Hastighed:
 Nøjagtighed = ± 2,5 % af den faktiske værdi
 Følsomhed: 0,5 km/h.
 1.3.3. Tidsregistrering:
 Instrumenterne skal muliggøre registrering af begivenhederne gennem hele prøvningens forløb med en målenøjagtighed på en tusindedel sekund
 Begyndelsen af anslaget ved første kontakt mellem hovedattrappen og prøveemnet skal detekteres og indgå i de registrerede data.
 1.4. Prøvningsprocedure
 1.4.1. Prøvning af ryglænet
 Med sædet monteret og indstillet som angivet i dette bilags punkt 1.1 skal anslag finde sted bagfra-fremad i et langsgående plan i en vinkel på 45° med lodret
 Anslagspunkterne vælges af laboratoriet inden for område 1 som defineret i dette regulativs punkt 6.8.1.1, eller om nødvendigt inden for område 2 som defineret i punkt 6.8.1.2 på overflader med krumningsradius mindre end 5
 1.4.2. Prøvning af nakkestøtten
 Nakkestøtten skal være monteret og indstillet som angivet i dette bilags punkt 1.1 Anslagene udføres på punkter, som vælges af laboratoriet inden for område 1 som defineret i dette regulativs punkt 6.8.1.1, og eventuelt inden for område 2 som defineret i punkt 6.8.1.2 på overflader med krumningsradius mindre end 5
 1.4.2.1. På bagsiden skal anslagsretningen være bagfra-fremad i et langsgående plan i en vinkel på 45° med lodret
 1.4.2.2. På forsiden skal anslagsretningen være forfra-bagud i et langsgående plan og vandret
 1.4.2.3. De forreste og bageste zoner er afgrænset af det vandrette plan, der tangerer oversiden af nakkestøtten, som angivet punkt 6.5 i dette regulativ
 1.4.3. Hovedformen skal anslå mod prøveemnet med en hastighed på 24,1 km/h; denne hastighed skal enten opnås ved selve fremdriftsenergien eller ved en ekstra fremdriftsanordning.
 2. RESULTATER
 Decelerationshastigheden måles som gennemsnittet af aflæsningen på de to accelerometre.
 3. Ækvivalente metoder (se regulativets punkt 6.9).
 (*1) Forholdet mellem pendulets reducerede masse »mr« i forhold til pendulets samlede masse »m« ved afstanden »a« mellem anslagscenteret og rotationsaksen og ved afstanden »l« mellem tyngdepunktet og rotationsaksen er givet ved formlen:
 BILAG 7
 METODE TIL PRØVNING AF STYRKEN AF SÆDEFORANKRINGER OG DISSES ANORDNINGER TIL INDSTILLING, SPÆRRING OG FORSKYDNING
 1. PRØVNING AF MODSTANDSDYGTIGHED MOD INERTIKRÆFTER
 1.1. De prøvede sæder skal være monteret på karrosseriet af det køretøj, hvortil de er beregnet. Dette karrosseri skal være solidt fastgjort til en prøvevogn som beskrevet i nedenstående punkter.
 1.2. Metoden, hvormed køretøjets karrosseri er fastgjort til prøvevognen, må ikke medføre, at sædets forankringer styrkes.
 1.3. Sæderne og deres enkelte dele skal være indstillet og spærret som beskrevet i punkt 6.1.1 og anbragt i en af positionerne beskrevet i punkt 6.3.3 eller 6.3.4 i dette regulativ.
 1.4. Udviser sæderne i en gruppe sæder ikke væsentlige indbyrdes forskelle i den i dette regulativs punkt 2.2 angivne forstand, kan prøvningerne beskrevet i punkt 6.3.1 og 6.3.2 i dette regulativ udføres med det ene sæde stillet længst muligt frem, og det andet længst muligt tilbage.
 1.5. Prøvevognens deceleration eller acceleration måles med datakanaler i frekvensklasse (CFC) 60, svarende til specifikationerne i den internationale standard ISO 6487 (2002).
 2. KOLLISIONSPRØVNING AF KOMPLET KØRETØJ MOD STIV BARRIERE
 2.1. Barrieren består af en blok af armeret beton, som er mindst 3 m bred, mindst 1,5 m høj og har en tykkelse på mindst 0,6 m. Forsiden skal være lodret og vinkelret på den sidste del af tilløbsbanen og belagt med krydsfinerplader med en tykkelse på 19 ∀ 1 mm. Bag betonblokken skal være mindst 90 tons komprimeret jord. Barrieren af armeret beton og jord kan erstattes af forhindringer med samme forside, forudsat at de giver tilsvarende resultater.
 2.2. I kollisionsøjeblikket skal køretøjet være fritløbende. Det skal ramme forhindringen i en bane vinkelret på kollisionsvæggen; den maksimale tilladte sideværts skævhed mellem den lodrette midtlinje af køretøjets forparti og kollisionsvæggens lodrette midterlinje er ∀ 30 cm; i kollisionsøjeblikket må køretøjet ikke være under påvirkning af nogen ekstra styre- eller fremdriftsanordning. Kollisionshastigheden skal være mellem 48,3 km/h og 53,1 km/h.
 2.3. Brændstoftilførselssystemet skal være fyldt til mindst 90 % af kapaciteten med brændstof eller en tilsvarende væske.
 BILAG 8
 BESTEMMELSE AF AFSTANDEN »A« FOR NAKKESTØTTERS MELLEMRUM
 Figur 1
 Eksempel på vandrette mellemrum
 Bemærk: Snit A-A lægges således i et punkt af området med åbninger, at der bliver størst mulighed for indtrængen af kuglen, uden at denne påføres nogen belastning.
 Figur 2
 Eksempel på lodrette mellemrum
 Bemærk: Snit A-A lægges således i et punkt af området med åbninger, at der bliver størst mulighed for indtrængen af kuglen, uden at denne påføres nogen belastning.
 BILAG 9
 FREMGANGSMÅDE VED PRØVNING AF ANORDNINGER TIL BESKYTTELSE AF PERSONER I KØRETØJET MOD BAGAGEFORSKYDNING
 1. PRØVEBLOKKE
 Stive blokke, hvor inertiens centrum ligger i det geometriske centrum.
 Type 1
 Mål
 :
 300 mm × 300 mm × 300 mm
 Alle kanter og hjørner afrundes til 20 mm
 Masse
 :
 18 kg
 Inertimoment 0,3 ± 0,05 kgm2 (omkring alle bagageblokkenes 3 inerti hovedakser)
 Type 2
 Mål
 :
 500 mm × 350 mm × 125 mm
 Alle kanter og hjørner afrundes til 20 mm
 Masse
 :
 10 kg
 2. FORBEREDELSE AF PRØVNINGERNE
 2.1. Prøvning af ryglæn (se figur 1)
 2.1.1. Almindelige forskrifter
 2.1.1.1. Bilfabrikanten kan ved prøvningen vælge at fjerne dele af det prøvede sæde og de prøvede nakkestøtter, som har en shore-A-hårdhed på mindre end 50
 2.1.1.2. Der placeres to type 1-prøveblokke i bunden af bagagerummet. For at bestemme prøveblokkenes placering i længderetningen placeres de først sådan, at deres forkant har kontakt med den del af køretøjet, som udgør bagagerummets forreste barriere, og at deres underside hviler på bagagerummets bund. Derefter bevæges de baglæns og parallelt på køretøjets langsgående midterplan, indtil deres geometriske centrum er blevet ført 200 mm i vandret retning. Såfremt bagagerummets mål ikke muliggør en afstand på 200 mm, og såfremt bagsæderne er vandret justerbare, skubbes disse sæder fremad til den længste almindeligt anvendte position beregnet for personer eller til en position, som resulterer i en afstand på 200 mm alt efter, hvilken af disse positioner der indebærer den mindste justering. I andre tilfælde placeres prøveblokkene så vidt muligt bag bagsæderne. Afstanden mellem køretøjets langsgående midterplan og den side på hver prøveblok, som vender indad, skal være 25 mm for at opnå en afstand på 50 mm mellem begge blokke
 2.1.1.3. Under prøvningen skal sæderne være justeret, således at låseanordningen ikke kan udløses af ydre faktorer. I givet fald justeres sæderne som beskrevet herunder:
 Sædet fastgøres i sin længderetning ét hak eller 10 mm foran den bageste brugsstilling som angivet af fabrikanten (for sæder med uafhængig højdeindstilling skal sædehynden være i laveste stilling). Prøvningen udføres med ryglænene i normal brugsstilling
 2.1.1.4. Såfremt ryglænet er monteret med nakkestøtte, og såfremt denne er justerbar, udføres prøvningen med nakkestøtten i højeste indstilling
 2.1.1.5. Såfremt bagsædernes ryglæn kan lægges ned, fastgøres de i normal oprejst position ved hjælp af standardlåsemekanismen
 2.1.1.6. Sæder, bag hvilke der ikke kan placeres type 1-blokke, er undtaget fra denne prøvning
 2.1.1.7. Alle sæderækker, der er under prøvning, skal være monteret med alle de komponenter i sikkerhedsselen, der giver den fastholdelsesfunktion, der er en del af sædet.
 Figur 1
 Placering af prøveblokke før prøvning af bagsædernes ryglæn
 2.1.2. Køretøjer med mere end to sæderækker
 2.1.2.1. Hvis brugeren ifølge fabrikantens anvisninger kan fjerne og/eller ligge den bageste sæderække ned for at øge bagagerummets størrelse, skal rækken direkte foran denne bageste række også prøves
 2.1.2.2. Imidlertid kan den tekniske tjeneste efter samråd med fabrikanten beslutte ikke at prøve en af de to bageste sæderækker, hvis sæderne og deres fastgørelsesanordninger er af tilsvarende udformning, og hvis prøvningskravet om 200 mm er opfyldt
 2.1.3. Hvis der er et mellemrum, der gør det muligt for en type 1-blok at glide forbi sæderne, skal prøvelastningerne (to type 1-blokke) placeres bag sæderne efter aftale mellem den tekniske tjeneste og fabrikanten
 2.1.4. Den præcise prøvningskonfiguration anføres i prøvningsrapporten.
 2.2. Prøvning af opdelingsanordninger
 Ved prøvning af opdelingsanordninger placeret over ryglænene, skal køretøjet monteres med en fastmonteret hævet prøvningsbund, der har en lasteoverflade, som anbringer prøveblokkens tyngdepunkt midt mellem det tilstødende ryglæns øverste kant (uden at der tages højde for nakkestøtter) og tagforingens nederste kant. Der anbringes en type 2-prøveblok på den hævede bund; blokkens største overflade på 500 × 350 mm placeres centralt i forhold til køretøjets længdeakse, og dens overflade på 500 × 125 mm vendes fremad. Opdelingsanordninger bag hvilke der ikke kan placeres en type 2-blok, er undtaget fra denne prøvning. Prøveblokken placeres i direkte kontakt med opdelingsanordningen. Desuden placeres to type 1-blokke i overensstemmelse med punkt 2.1 for at foretage en samtidig prøvning af ryglænene (jf. figur 2).
 Figur 2
 Prøvning af en opdelingsanordning monteret over ryglænet
 2.2.1. Såfremt ryglænet er monteret med nakkestøtte, og såfremt denne er justerbar, udføres prøvningen med nakkestøtten i højeste indstilling.
 3. DYNAMISK PRØVNING AF RYGLÆN OG OPDELINGSANORDNINGER, DER ANVENDES SOM BAGAGEFASTHOLDELSESANORDNINGER
 3.1. Passagerens krop fastgøres sikkert til en prøveslæde, og denne forankring må ikke fungere som en forstærkning af ryglænene og opdelingsanordningen. Efter at prøveblokkene er placeret som beskrevet i punkt 2.1 eller 2.2, decelereres eller accelereres køretøjets karosseri afhængig af ansøgerens valg, således at kurven forbliver inden for grafens område i bilag 9 i tillægget, og den samlede hastighedsændring er ΔV is 50 + 0/-2 km/h. Efter aftale med fabrikanten kan den testpulskorridor, som er beskrevet herover, anvendes som alternativ til at opfylde den i dette regulativs punkt 6.3.1 foreskrevne prøvning af sædets styrke.
 BILAG 9
 Tillæg
 Slædedeceleration eller -acceleration som funktion af tiden
 (Simulering af frontalkollision)